題嚴州王秀才山水枕屏
作者：陸游
朝代：宋

paragraphs: 我行天下路幾何，三巴小益山最多。
翠崖青嶂高嵯峨，紅棧如带縈巖阿。
下有駭浪千盤渦，一跌性命委蛟鼉。
日馳三百一烏騾，雪壓披氈泥滿靴。
驛亭沃酒醉臉酡，長笛腰鼓雜巴歌。
大散關上方橫戈，豈料世變如翻波。
東歸輕舟下江沱，回首歲月悲蹉跎。
壯君落筆寫岷嶓，意匠自到非身過。
偉哉千仞天相摩，谷裏人家藏綠蘿。
使我恍然越關河，熟視粉墨頻摩挲。